Diari Oficial de la Generalitat Valenciana


Sumari del DOGV 4509, del 28-05-2003 (2003/6215)

ORDE de 16 de maig de 2003, de la Conselleria de Justícia i Administracions Públiques, per la qual es convoquen ajudes per a l'equipament de les agrupacions locals i associacions o entitats que desenvolupen activitats de protecció civil, en l'exercici 2003.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4509

Data del DOGV
:   28-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/6215


Data del document
:   16-05-2003

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * administració local
    * protecció civil
    * associació
    * voluntariat social
    * suport econòmic

ORDE de 16 de maig de 2003, de la Conselleria de Justícia i Administracions Públiques, per la qual es convoquen ajudes per a l'equipament de les agrupacions locals i associacions o entitats que desenvolupen activitats de protecció civil, en l'exercici 2003. [2003/6215]
  
La creixent importància que els ciutadans atorguen a la seua autoprotecció davant dels riscs que amenacen el seu entorn sociolaboral, així com la creixent col·laboració ciutadana, solidària, altruista i voluntària amb els servicis relacionats amb protecció civil en emergències extraordinàries, han donat lloc a una important demanda social per participar en activitats de voluntariat de protecció civil a través d'agrupacions permanents, principalment d'orde local.
  
Coneixedora de les iniciatives posades en pràctica des de diversos ajuntaments i col·lectius en favor d'un voluntariat que col·labore i participe amb les administracions públiques, en les tasques relacionades amb la protecció civil, la Conselleria d'Administració Pública va iniciar durant l'any 1994 una campanya per promocionar i fomentar la creació d'agrupacions amb esta finalitat, així com donar suport a les ja existents.
  
En virtut d'això, a proposta de la Direcció General d'Interior,
  
ORDENE
  
Article 1
  
L'objecte de la present Orde és fomentar la vinculació voluntària i desinteressada dels ciutadans a la protecció civil, a través d'organitzacions orientades a la prevenció de riscs i a l'actuació en cas d'emergències extraordinàries.
  
Article 2
  
Podran sol·licitar les ajudes aquells ajuntaments de la Comunitat Valenciana que disposen d'agrupacions locals de voluntaris de protecció civil, les associacions o entitats amb què la Conselleria de Justícia i Administracions Públiques tinga subscrits acords de col·laboració en matèria de protecció civil, i associacions que justifiquen labors habituals de col·laboració en matèria de protecció civil amb els ajuntaments on radiquen.
  
Article 3
  
Les ajudes tindran la naturalesa jurídica de subvencions, regulades en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei de la Hisenda Pública de la Generalitat Valenciana, i estaran destinades al finançament total o parcial de l'adquisició d'una o més unitats del material que tot seguit es relaciona: jaqueta blava o taronja, anorac blau o taronja, parka blava o taronja, caçadora blava o taronja, xandall blau, jupetí salvavides, vestit neopré, pantaló de neopré, jaqueta de neopré, impermeable blau o taronja, pantaló blau, pantaló curt blau, camisa taronja, polo taronja, jersei blau o taronja, granota de treball taronja, jupetí taronja, pitet reflector taronja, muscleres, targeta identificadora PVC, casc, gorra, sotacasc de protecció (passamuntanyes d'aproximació), ulleres protectores, cinturó, botes, sabates, calcetins, guants, manyoples, corbata, mocador de coll, manta, xiulet, escut identificador, braçalet identificador, pin, carnet identificador, cartera carnet, cantimplora, llanterna, senyals lluminosos, manuals d'ordenació del trànsit, cinta d'abalisament amb la inscripció de protecció civil, extintor, motxilla, bossa per a transport de l'equipament, motxilla extintora, destral-aixada, aixada, destral, rastell-aixada, rastell, batefoc, mànega, llança contraincendis, màscara per a fums, filtre per a màscara per a fums, cabàs, xerrac, tisora d'esporgar, forca, palet, corda estàtica, corda dinàmica, cordí, bloquejador, corriola, corriola fixa, rapelador, cinta plana, cinta tubular, ancoratge tac, mosquetons, saca transport, placa anella, placa revirada, placa recolzada, arnés, arnés per a gos, llanterna frontal, carbur metàl·lic, farmaciola, màscara d'un sol ús, ambú d'usar i tirar i fullets o publicacions de caràcter divulgatiu en matèria de protecció civil.
  
Article 4
  
Les ajudes objecte de la present Orde seran finançades a càrrec de la línia de subvenció T 2055000 Equipament Voluntaris de Protecció Civil, del programa pressupostari 71.43.122.85 «Protecció Civil i Extinció d'Incendis», amb un import global màxim destinat a les mateixes de 79.330,00 euros.
  
El valor màxim de cada ajuda no podrà superar la quantia de 980,00 euros.
  
Article 5
  
En cap cas l'import de les subvencions regulades en la present orde no podrà ser de tal quantia que supere el cost del material adquirit pels beneficiaris.
  
En el cas que el total de les quantitats sol·licitades siga superior a l'import global màxim destinat a les mateixes, l'import de les ajudes a concedir a cada sol·licitant es podrà determinar per prorrateig, segons els criteris que establisca la comissió de valoració (prevista en l'article 7, apartat 2).
  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats pel mateix concepte, podran donar lloc a la modificació de la resolució de concessió.
  
Article 6
  
Els criteris de valoració que es tindran en compte per a atorgar les ajudes seran els següents:
  
a) Els riscs a què estiga sotmés el municipi.
  
b) El grau de cobertura dels servicis d'emergències que incidixen en el municipi.
  
c) El grau d'aïllament geogràfic.
  
d) Memòria d'activitats de l'últim any.
  
Article 7. Procediment
  
1. Iniciació
  
Les sol·licituds d'ajudes hauran de presentar-se al Registre General de la Conselleria de Justícia i Administracions Públiques (carrer Historiador Chabàs, núm. 2 46886-València) o als registres de les delegacions territorials del Govern Valencià a Alacant i Castelló, així com en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les indicades sol·licituds s'acompanyarà la documentació següent:
  
a) Còpia de l'acord del Ple, en què es va acordar constituir l'agrupació local de voluntaris de Protecció Civil (els sol·licitants que en anteriors convocatòries hagueren presentat el citat document, no estan obligats a fer-ho de nou).
  
b) Fotocòpia compulsada de les factures (segons Reial Decret de 18 de desembre de 1985, del Ministeri d'Economia i Hisenda) del material adquirit durant el període de temps comprés entre l'1 de gener de 2003 i el dia d'acabament de presentació de sol·licituds. En la factura, haurà de constar que el material adquirit és per a dotació del personal de l'agrupació/associació de voluntaris corresponent, o si no n'hi ha, certificat de l'ajuntament en què conste tal aspecte.
  
c) Fotocòpia compulsada del rebut acreditatiu del pagament de les factures, o si no n'hi ha, justificant bancari d'este, durant el període esmentat anteriorment, que abasta des de l'1 de gener de 2003 i el dia de finalització de presentació de sol·licituds.
  
d) Memòria d'activitats de l'últim any. Si no ha sigut tramesa anteriorment.
  
e) Certificat de la Tresoreria General de la Seguretat Social, acreditatiu d'estar al corrent de les seues obligacions davant de la Seguretat Social.
  
f) Certificat de l'Agència Tributària, acreditatiu de trobar-se al corrent de les seues obligacions tributàries.
  
g) Fitxa de manteniment de tercers, ajustada al model de l'annex I, degudament complimentada.
  
En les sol·licituds presentades pels ajuntaments no caldrà acompanyar els documents referenciats en els apartats e) i f).
  
Les associacions o entitats amb què la Conselleria de Justícia i Administracions Públiques tinga subscrits acords de col·laboració en matèria de Protecció Civil hauran d'acompanyar a la sol·licitud la documentació relacionada en els apartats b), c), d), e), f) i g).
  
Les associacions que no tinguen subscrits acords de col·laboració, en matèria de Protecció Civil, amb la Conselleria de Justícia i Administracions Públiques, hauran d'acompanyar a la sol·licitud la documentació relacionada en els apartats, b), c), d), e), f), g) i:
  
h) Certificat de l'Ajuntament on radiquen estes, el qual acredite la seua col·laboració en dites labors.
  
i) Certificat del Registre on figure inscrita.
  
El termini de presentació de sol·licituds serà de 60 dies naturals comptadors des de l'endemà inclusivament al de la publicació d'esta orde en el Diari Oficial de la Generalitat Valenciana.
  
A fi de facilitar la tramesa de la documentació presentada, s'aconsella fer ús de la sol·licitud normalitzada que figura en l'annex II de l'Orde.
  
2. Tramitació
  
La valoració i selecció d'instàncies serà efectuada per una comissió integrada:
  
- Pel cap del Servici de Planificació de l'Àrea del Servici d'Emergències de la Direcció General d'Interior.
  
- Un representant de la Secretaria General de la Conselleria de Justícia i Administracions Públiques.
  
- Dos representants de l'Àrea del Servici d'Emergències, de la Direcció General d'Interior.
  
Si la sol·licitud no reunix els requisits necessaris o falta algun dels documents exigits, es requerirà per escrit l'interessat perquè en el termini de 10 dies esmene la falta o acompanye els documents preceptius, i se li advertirà que, si no ho fa així, es considerarà que desistix de la seua petició, prèvia resolució del conseller de Justícia i Administracions Públiques.
  
La comissió de valoració elevarà la seua proposta al conseller de Justícia i Administracions Públiques, que resoldrà el procediment de concessió d'ajudes i notificarà la seua resolució en el termini màxim de 3 mesos des de l'acabament del termini de presentació de sol·licituds, i s'entendrà desestimada si no recau resolució en el citat termini, sense perjudici de l'obligació que té l'administració de resoldre expressament totes les sol·licituds que se li formulen.
  
3. Resolució
  
Contra les resolucions del conseller de Justícia i Administracions Públiques es podrà interposar potestativament recurs de reposició davant del mateix en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
Article vuité
  
Els beneficiaris de les ajudes estaran obligats a:
  
a) Realitzar l'activitat que fonamenta la concessió de la subvenció.
  
b) El sotmetiment a les actuacions de control financer que corresponga a la Intervenció General, en relació amb les subvencions concedides.
  
c) Comunicar, a l'entitat que concedix, l'obtenció de subvencions o ajudes per a la mateixa finalitat, procedent de qualssevol administracions o ens públics.
  
d) Acceptar les normes fixades en esta convocatòria, així com aquelles que la Direcció General d'Interior establisca per al seu desenvolupament i seguiment.
  
DISPOSICIONS FINALS
  
Primera
  
Esta orde entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present Orde, que posa fi a la via administrativa, es podrà interposar potestativament recurs de reposició davant del mateix òrgan que dicta la mateixa en el termini d'un mes, comptador des de l'endemà de la seua publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors, des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjudici que s'utilitze qualsevol altra via que es considere oportuna.
  
València, 16 de maig de 2003
  
El conseller de Justícia i Administracions Públiques,